Index - Tech - A Cisco Systems jó üzletmenetről számolt be
A Cisco Systems jó üzletmenetről számolt be
2006.02.08. 09:06 Az amerikai Cisco Systems Inc., a számítógépes hálózati berendezések legnagyobb gyártója a világon 1,38 milliárd dolláros adózott eredményt jelentett a keddi tőzsdezárás után az üzleti éve január 28-án végződött második negyedéről, 1,8 százalékkal kisebbet az egy évvel korábbi 1,4 milliárdnál.
Az üzletmenetet jónak tartják, a csekély visszaesést az alkalmazottak részvényopcióinak kiosztásával magyarázták. Az új megrendelések 20 százalékkal gyarapodtak a negyedévben, több mint egy éve a legnagyobb ütemben, a korábban szokásos, 15 százalék körüli ütemek helyett.
A forgalom 9,3 százalékkal 6,63 milliárd dollárra nőtt a negyedévben az egy évvel korábbi 6,06 milliárdhoz képest.
A mostani, harmadik üzleti negyedévben 6,82-6,94 milliárd dollár között várják a bevételt a vállalatnál, 10-12 százalékos emelkedéssel.
Az üzleti év első negyedében a Cisco Systems adózott eredménye 1,3 milliárd dollárra nőtt az egy évvel korábbi 1,1 milliárdhoz képest, a forgalma 9,7 százalékkal 6,5 milliárd dollárra emelkedett az egy évvel azelőtti 6 milliárdhoz képest.
Az előző teljes üzleti évben a Cisco Systems adózott eredménye 5,7 milliárd dollárra növekedett az előző évi 4,4 milliárdról, a forgalma 12,5 százalékkal 24,8 milliárd dollárra bővült 22 milliárdról.